נשים מקדשות שינוי חברתי

**למה יצאנו לדרך?**

בחברה המערבית שותפות הנשים במרחבים הציבוריים הולכת ומתרחבת, תהליך שהמנוע המרכזי שלו הן תנועות נשים שמטרתן ליצור שינוי חברתי. שותפותן של נשים במעגלים החברתיים מעוררת את הרצון להיות שותפות גם במרחבים ציבוריים של החיים היהודיים.

בחברה המסורתית והדתית בישראל מתרחשים בשנים האחרונות תהליכים של הקצנה דתית שאחד התוצרים שלהם הוא הדרה של נשים מהמרחב היהודי הציבורי בטענה ששותפות שלהן במרחבים אלה היא פגיעה בהלכה.

תהליכים מנוגדים אלה גורמים לתנועות מגדריות במרחב היהודי לדחוף לצמצום הפער בדרכים רדיקאליות שעלולות לפגוע במשפחה ובקהילה ובערכים המרכזיים שלהן.

זיהוי מסורות שמאפשרות לנשים שותפות במרחב הציבורי היהודי והבנת מרכזיותה של המשפחה בבניית חברה מתוקנת מאפשרים להניע תהליך של שינוי במעמדן של הנשים מבלי לפרק מסגרות ערכיות אחרות.

**שאלת השיפוד**

כיצד ניתן לתקן מציאות שמפלה נשים מבלי לפרק את המשפחה והמסורת?

**מפת דרכים**

1. **כוס של ברכה או של מחלוקת**

תרגום, בבלי, ברכות נא, ע"ב

1. **לקדש את השינוי**

ברכה סרי, 'יין שלי, הבת', בת יין, האור הגנוז, ירושלים, תשס"ז, עמ' 36

1. **נשים שאינן מצוות ועושות**

חכם ישראל יעקב אלגאזי, שארית יעקב, דפוס אליעזר סעדון, ליוורנו, תק"ן, עמ' עז

1. **לחבר בין המסורת לחידוש, לתקן מבלי לפרק**

 חכם יוסף משאש, נחלת אבות, חלק חמישי, ב, דרוש תח, דפוס המערב לאחים יצחק ואליהו אביקסיס. ירושלים, תשל"ו (1976 ,)עמ' רסח

**הסיפור של הדף**

1. **כוס של ברכה או של מחלוקת**

המקור הראשון מתאר את המנהגים הסובבים את כוס היין לפני הברכה, בזמן הברכה ובסופה. סדרת המנהגים מגדירה את כוס הברכה (זו של הקידוש וזו של ברכת המזון) כבעלת חשיבות. אחד המנהגים, לפי אחת הדעות, הוא בסוף הברכה להעביר את הכוס לאשה. עוצמתה של המחלוקת לגבי מנהג זה מתבהרת בסיפור. עולא מתארח בביתם של רב נחמן וילתא, מברך על היין, ומתנגד להעביר את הכוס לילתא בטענה שהיא מתברכת מכך שבעלה שותה. ילתא כועסת על עולא ומביעה את התנגדותה דרך שבירה של ארבע מאות חביות יין.

1. **לקדש את השינוי**

המקור השני, שיר של ברכה סרי, שמתארת כיצד החליטה לאחר מות אביה, ורק אז, לקדש בפני המשפחה ולזמן, שתי מצוות שהיות שמורות עד אז לגברים בלבד במשפחתה. סרי מספרת גם על המחיר המשפחתי שהיא משלמת בשל החלטתה. שירה של ברכה סרי חושף דילמה של נשים שנקרעות בין הרצון להיות שותפות למצוות בעלות ערך מרכזי לבין המחיר שהו יודעות שתצטרכנה לשלם בשל כך.

1. **נשים שאינן מצוות ועושות**

במקור השלישי טוען הרב אלגאזי שהאישה במזמור 'אשת חיל', שמייצגת את האישה האידיאלית במסורת, הניחה תפילין והתעטפה בטלית, הרב מעגן את טענתו בהסבר הלכתי. הרב אלגאזי מוסיף שהאישה החליטה שמותר לה לקיים מצוות אלה על בסיס הידע שלה בתורה, בלי לבקש הכשר של רב. המהלך שיוצר הרב אלגאזי מניח תשתית ליצירת תהליך של שינוי מבלי לערער סמכויות ומבלי לפרק מבנים קיימים.

1. **לחבר בין המסורת לחידוש, לתקן מבלי לפרק**

במקור הרביעי מעלה הרב משאש את המתח הקיים בין הכמיהה של נשים ליצור שינוי במעמדן ולהפוך חלק מתפילה במניין, עלייה לתורה והנחת תפילין לבין תפקידיהן המסורתיים במשפחה. מתוך דבריו של הרב משאש אין ספק שלנשים מותר ואפילו חשוב ליצור שינוי ולהיות חלק, אך ברור מדברי הרב שיש תהליך זה אינו יכול להתרחש אם הוא מפרק את המשפחה ואת הקהילה.

**מהלכים בדרך**

1. **כוס של ברכה או של מחלוקת**

עשרה דברים נאמרו בכוס של ברכה - טעון הדחה, ושטיפה, חי, ומלא, עיטור, ועיטוף, נוטלו בשתי ידיו, ונותנו בימין, ומגביהו מן הקרקע טפח, ונותן עיניו בו.1 ויש אומרים אף משגרו במתנה לאנשי ביתו.2

...'ומשגרו לאנשי ביתו' - כדי שתתברך ביתו.3

עולא הזדמן לביתו של רב נחמן, כרך לחם, וברך ברכת המזון. נתן לו כוס הברכה לרב נחמן.

אמר לו רב נחמן: שישלח מר כוס הברכה לילתא.4

אמר לו: כך אמר רבי יוחנן, אין פרי בטנה של אישה מתברך, אלא מפרי בטנו של איש, שנאמר "וּבֵרַךְ פְּרִי בִטְנְךָ", פרי בטנה לא נאמר, אלא פרי בטנך...5

בינתיים שמעה ילתא. קמה בכעס ועלתה לבית היין,6 ושברה ארבע מאות חביות יין.7

אמר לו רב נחמן: נשלח לה מר כוס אחרת.8

* שלח לה: כל זה הכוס הגדולה (נבגא) של ברכה היא.
* שלחה לו: מהמחזרים (על הפתחים) - מילים, ומסמרטוטים - כינים.9

תרגום, בבלי, ברכות נא, ע"ב

**תחנה ראשונה:** עשרה דברים נאמרו בכוס של ברכה - טעון הדחה, ושטיפה, חי, ומלא, עיטור, ועיטוף, נוטלו בשתי ידיו, ונותנו בימין, ומגביהו מן הקרקע טפח, ונותן עיניו בו.

**קו עצירה:** "ומגביהו מן הקרקע טפח, ונותן עיניו בו"

**תמרור עצירה:** "עשרה דברים נאמרו בכוס של ברכה"

**שאלה:** מה כוס של ברכה מסמלת שהיא זקוקה להכנה כל כך משמעותית?

**מסלולים אפשריים:** כוס היין שמברכים עליה באירועים במעגל השנה או במעגל החיים היהודיים נקראת כוס של ברכה. ריבוי התנאים הנדרשים לכוס זו מעידים על ההכנה לקראת הברכה על היין. הבקשה להצביע על הסמליות שמייצגת הכוס, תאפשר לשתף בתפקיד הברכה על היין במסורת המשפחתית.

* כוס של ברכה מסמלת את התכנסות המשפחה יחד באירועים משמעותיים לה, שבתות ושמחות, ויש בה ברכה למשפחה.
* בכדי שהברכה שיש ביין, בכוס ובמצווה תשפיע על המציאות יש ליצור לה תנאים מתאימים ולייחד אותה מכוסות יין אחרות.
* כל ברכה מרגשת את המברך והמתברך, ככל שההכנות לקראת הברכה רבות יותר כך ההתרגשות גדולה יותר.

**צידה לדרך:** עשרת הכללים שמביא התלמוד לכוס הברכה נקבעו להלכה בספרות ההלכה (שלחן ערוך ורמב"ם) ניתן למצוא ההסברים לכל אחד מן הכללים.

**תחנה שניה:** ויש אומרים אף משגרו במתנה לאנשי ביתו.

**קו ותמרור עצירה:** "ויש אומרים אף משגרו במתנה לאנשי ביתו"

**שאלה:** כיצד מרגיש כל אחד מאנשי הבית כשמשגרים לו את כוס הברכה במתנה?

**מסלולים אפשריים:** לאחר הברכה על הכוס שותה המברך ומעביר את הכוס לשאר אנשי הבית. העברת הכוס והטעימה ממנה נתפסת כחלק מהברכה ולכן נוצרים סביבה רגשות ועמדות הדומות לאלה של הברכה. ההתייחסות לאדם המקבל את הכוס בוחנת את הברכה מזוית אחרת.

* מי שהכוס מגיעה אליו והוא טועם מן היין מרגיש שותף לברכה שהכוס מסמלת והופך לחלק ממנה.
* הכוס שעוברת גורמת לכל מי שהיא מגיעה אליו להרגיש שייכות, חלק מהמשפחה, מהקהילה שהתכנסה סביב הסעודה.
* המילה "שיגור" עלולה ליצור תחושה של ניכור, זרות והיררכיה בין המשגר למשוגר במיוחד אם יש כללים לסדר בו משוגרת הכוס.

**תחנה שלישית:** ...'ומשגרו לאנשי ביתו' - כדי שתתברך ביתו.

**קו ותמרור עצירה:** "...ומשגרו לאנשי ביתו - כדי שתתברך ביתו"

**שאלה:** מדוע האישה נבדלת משאר בני הבית?

**מסלולים אפשריים:** דברי התלמוד יוצרים הפרדה בתהליך העברת כוס הברכה בין כל בני הבית לבין האשה. הפרדה זו דווקא בתחום כל כך משמעותי דורשת הסבר ועשויה להתפרש באופנים שונים. הפרשנויות השונות תשמשנה כתשתית ללימוד בהמשך.

* הכתוב מבדיל את האישה על מנת להצביע על מקומה במשפחה המקביל לראש המשפחה המקדש על היין.
* ההתייחסות לאשה בנפרד משאר בני הבית יוצרת קשר בין הקידוש על הכוס לבין הקידושין שנערכו בין בעל הבית לאשתו.
* הברכה במשפחה, בבית, עוברת דרך האישה ולכן כוס הקידוש צריכה לעבור אליה קודם ורק לאחר מכן לכל בני הבית.
* האישה מתוארת כפאסיבית אשר אין לה ברכה משלה ללא הגבר שבאופן פעיל משגר אליה את הכוס של הברכה.

**צידה לדרך:** המילה 'ביתו' בשפה התלמודית מתכוונת לאשתו.

**תחנה רביעית:** עולא הזדמן לביתו של רב נחמן, כרך לחם, וברך ברכת המזון. נתן לו כוס הברכה לרב נחמן.

אמר לו רב נחמן: שישלח מר כוס הברכה לילתא.

**קו ותמרור עצירה:** "אמר לו רב נחמן: שישלח כוס הברכה לילתא"

**שאלה:** מדוע מבקש רב נחמן להעביר את הכוס לילתא?

**מסלולים אפשריים:** עולא מברך על כוס היין בסוף ברכת המזון ומעביר את הכוס לרב נחמן כדי שישתה מהיין, אך הוא מבקש להעביר את הכוס לילתא אשתו. נראה מהסיפור שילתא אינה חלק מהארוחה ובכל זאת רב נחמן מבקש שישלחו את כוס היין כדי שתטעם ממנה.

* ברכתו של עולא האורח חשובה לרב נחמן ולדעתו הברכה מתממשת רק כאשר האישה שותפה לה ולכן הוא שולח לה את הכוס.
* רב נחמן שולח את הכוס לאשתו בכדי ללמד את עולא, דרך המנהג, את המעמד שהאישה ראויה לו לפי תפיסת עולמו.
* רב נחמן חושש מתגובתה של אשתו שתכעס או תיעלב מכך שבעלה היה שותף לסעודה שיש בה ברכה על היין ולא שיתף אותה.

**תחנה חמישית:** אמר לו: כך אמר רבי יוחנן, אין פרי בטנה של אישה מתברך, אלא מפרי בטנו של איש, שנאמר "וּבֵרַךְ פְּרִי בִטְנְךָ", פרי בטנה לא נאמר, אלא פרי בטנך...

**קו עצירה:** "פרי בטנה לא נאמר, אלא פרי בטנך..."

**תמרור עצירה:** "אין פרי בטנה של אישה מתברך, אלא מפרי בטנו של איש"

**שאלה:** במה חולק עולא על רב נחמן?

**מסלולים אפשריים:** עולא חולק על רב נחמן וסובר כי אינו צריך להעביר את הכוס לילתא אשתו של רב נחמן והוא מעגן את דעתו בפרשנותו של רבי יוחנן לפסוק בספר דברים. התנגדות להעברת הכוס עשויה לייצג מחלוקת עקרונית בין עולא לרב נחמן במספר תחומים.

* עולא חולק על רב נחמן לגבי העיקרון שהברכה חלה על הבית דרך האישה מכיוון שאפילו ברי בטן שהוא ייחודי לאישה מיוחס על פי רבי יוחנן לגבר.
* עולא סובר שהשותפות בין גבר לאישה היא מלאה בדיוק כמו בפרי בטן ולכן מספיק שאחד מבני הזוג שותה מהיין בכדי שהברכה תחול.
* עולא חולק על רב נחמן בהבנת דברי התלמוד 'ומשגרו לאנשי ביתו' וחושב שהמילה ביתו מופיעה כאן במובנה הפשוט ולא במובן של 'אשתו'.

**תחנה ששית:** בינתיים שמעה ילתא. קמה בכעס ועלתה לבית היין,

**קו ותמרור עצירה:** "בינתיים שמעה ילתא, קמה בכעס ועלתה לבית היין"

**שאלה:** על מה ילתא כועסת?

**מסלולים אפשריים:** התלמוד מספר על תגובתה של ילתא לשיחה בין עולא לרב נחמן, אך הוא אינו מציין לאיזה חלק בשיחה היא מגיבה. החסר בדברי התלמוד משאיר מקום לפרשנות אודות הגורמים להתנהגותה של ילתא.

* ילתא כועסת על בעלה שאינו מגן עליה ובזה שהוא ממשיך את הדיון עם עולא הוא מזלזל בכבודה.
* ילתא כועסת על האופן בו מסביר עולא את דעתו, על פי הבנתה כתלמידת חכמים הוא מפרש את הפסוק באופן שגוי.
* ילתא כמו הרבה נשים מגיבה ברגשנות יתר להתנהגות שלא היתה אמורה לפגוע בה אלא להיות חלק מדיון עקרוני.
* ילתא מסרבת לקבל את נחיתותה של האישה לעומת הגבר ואת כל ההסברים המלומדים שאמורים להצדיק את ההירככיה הזו.

**צידה לדרך:** ילתא הייתה תלמידת חכם, בקיאה בהלכה ומלמדת תורה. ילתא היתה בתו של ראש הגולה ובאה ממשפחה עשירה ומיוחסת. למרות כבודה וחשיבותה, עסקה ילתא במעשי חסד לתלמידי חכמים ולעם כולו.

**תחנה שביעית:** ושברה ארבע מאות חביות יין.

**קו ותמרור עצירה:** "ושברה ארבע מאות חביות יין"

**שאלה:** מדוע בחרה ילתא בתגובה זו?

**מסלולים אפשריים:** יש דרכים רבות להביע זעם, המעשה שילתא עושה הוא קיצוני, היא שוברת מספר עצום של חביות יין. אפשר להסביר את תגובתה של ילתא בדרכים שונות, כל אחת מהן תגדיר אחרת את כעסה של ילתא ותציע עמדה אחרת להתנהגותה של ילתא.

* המעשה של ילתא אינו הבעת זעם אלא תגובה מתאימה לעמדתו של עולא שטוען שאין הברכה באה מהאישה והיא פשוט מונעת מביתה את כל היין שנועד לברכה בשנה הקרובה.
* ילתא שוברת את חביות היין דוקא בשל מחירן הרב בכדי לגרום לרב נחמן בעלה צער וכאב על שלא הגן עליה.
* ילתא בחרה בדרך קיצונית זו בכדי ליצור שינוי במעמדן של נשים והדרתן מהמרחב במשפחתי והציבורי דרך פרשנויות מוטעות של הכתובים.

**תחנה שמינית:** אמר לו רב נחמן: נשלח לה מר כוס אחרת.

**קו ותמרור עצירה:** "אמר לו רב נחמן: נשלח לה מר כוס אחרת"

**שאלה:** מה רוצה רב נחמן לומר בשליחת הכוס?

**מסלולים אפשריים:** רב נחמן ממשיך את שיחתו עם עולא ומציע פתרון שנראה חסר פרופורציה לעצמת הכעס של ילתא. לא ברור מדבריו של רב נחמן לאיזה חלק בסיטואציה הוא מתייחס וכיצד הצעתו פותרת את הבעיה. תשובה סתומה זו מאפשרת פרשנויות רבות.

* רב נחמן אומר לעולא שהוא טועה בפרשנותו, הוא עושה מה שנכון היה לעשות מלכתחילה, ומלמד את עולא מה התוצאות של הדרת אנשים מהמקום הראוי להם.
* רב נחמן נבהל ממעשיה של אשתו ושולח לה במהירות כוס אחרת כדי להרגיע אותה ולהפסיק את ההרס.
* רב נחמן שולח לאשתו את הכוס בכדי להעביר לה מסר שהוא מסכים עם עמדתה לגבי המקום הראוי לה וגם עם דרכה להביע את כעסה.

**תחנה תשיעית:** שלח לה: כל זה הכוס הגדולה (נבגא) של ברכה היא.

שלחה לו: מהמחזרים (על הפתחים) - מילים, ומסמרטוטים - כינים.

**קו ותמרור עצירה:** מהמחזרים על הפתחים - מילים ומסמרטוטים - כינים

**שאלה:** כיצד מסיימת ילתא את הדרמה?

**מסלולים אפשריים:** עולא מסכים לעצת רב נחמן לשלוח לה כוס אחרת אך שולח לה את כל החבית ומוסר לה שהברכה שורה בכל החבית ולא רק בכוס שבירכו עליה. ילתא בתגובה אומרת לו שמי שמחזר על הפתחים יודע להגיד רק מילים והמשוטטים מעלים בחכתם רק כינים.

* ילתא פוגעת בעולא חזרה לאחר שפגע בה ואומרת לו שחוסר היכולת שלו להישאר במקום אחד ולחיות בו אינו מבין בחיי משפחה ואינו ייכול להביע את דעתו בנושא.
* ילתא טוענת שעולא מדקלם את דברי רבי יוחנן בלי להבין את דבריו בדיוק כמו מישהו שעובר מבית לבית ולוקח את מה שנותנים לו מבלי לבדוק את מה שהוא מקבל.
* ילתא אומרת לעולא, אדם בעל דעות כמו שלו על האישה אינו רצוי בביתה ושילך לחפש מקום אחר שיארח אותו.

**צידה לדרך:** עולא היה תלמיד חכם שעבר ממקום למקום למד ולימד בכל מקום שהגיע אליו. ילתא מתכוונת לנוודות של עולא במשפט האחרון שלו.

**ב. לקדש את השינוי**

אחרי מות אבי

הפך **אני** ל"מורי בֲרוֹכוֹ"1

כלשון אחי הבזים לי - "רבי ברכה" 2

וכיאה לי קידשתי על היין

ולא חיכיתי בתור

עד שישתו כל הגברים

מכוס הקידוש של אבי

ואחריהם כל הנשים לפי גילן

ומעמדן3

 ברכה סרי, 'יין שלי, הבת', בת יין, האור הגנוז, ירושלים, תשס"ז, עמ' 36

**תחנה ראשונה:** אחרי מות אבי

הפך **אני** ל"מורי בֲרוֹכוֹ"

**קו ותמרור עצירה:** "אחרי מות אבי , הפך אני ל'מורי ברוכו'"

**שאלה:** מדוע רק אחרי מות האב היא הופכת ל"מורי ברוכו"?

**מסלולים אפשריים:** ברכה סרי אומרת שרק לאחר שאביה נפטר היא התחילה לזמן. היא יוצרת חיבור בין מצווה שבדרך כלל גברים מקיימים אותה לבין מות אביה שמצביע על מורכבות ביחס למקומה ביחס למצוות מסוג זה ולמעמדו של אביה.

* ברכה סרי רצתה תמיד להיות שותפה לזימון ואף להוביל אותו, אך חששה מאביה ומתגובתו ולכן לא היה באפשרותה לעשות זאת לפני שהוא נפטר.
* עד שאביה נפטר ידעה המשוררת שכל שינוי יפגע באביה ולכן לא הייתה מוכנה ליישם אותו, כאשר נפטר האב הבינה שהיא יכולה לתקן מבלי לפרק.
* לפני מות אביה המבנה המשפחתי היה ברור, אביה עמד בראשו ותפקידו היה לקדש, לאחר מות האב המבנה המשפחתי עמד להשתנות והיא רצתה לקחת בו חלק מוביל.
* מות האב מסמל את מות מורשתו, והיא יוצרת רפורמה, שינוי שמפרק את ההיררכיה שהתקיימה כל עוד היה חי.

**צידה לדרך:** 'מורי ברוכו' היא ההזמנה של המזמן לפני ברכת המזון לכל הסועדים להשתתף בזימון. המשוררת כותבת זאת כאן בהגיה התימנית. הזמנה זו מתקשרת עם הביטוי 'סברי מרנן' הקיים בקידוש.

ברכה סרי (1940-2013) משוררת ישראלית, כלת פרס ראש הממשלה לסופרים עבריים. נולדה בצנעא שבתימן ועלתה לארץ בגיל 10. כתיבתה סובבת סביב מספר תחנות מרכזיות: יהדות, מזרחיות, פמיניזם ושמאל פוליטי.

**תחנה שניה:** כלשון אחי הבזים לי -

"רבי ברכה"

**קו ותמרור עצירה:** "כלשון אחי הבזים לי- 'רבי ברכה'"

**שאלה:** מדוע חשוב לתקן למרות שלפעמים משלמים מחיר כבד על התהליך?

**מסלולים אפשריים:** ברכה סרי מתארת את המחיר שהיא משלמת בעקבות ההחלטה שלה להתחיל לזמן או לקדש בעצמה. שאלת המחיר היכולת לספוג בוז, ועוד מהאנשים הקרובים ביותר, מעידה על החשיבות של תהליך התיקון בעיני המשוררת. מעניין לראות מהי אותה חשיבות בעיני כל אחד מהמשתתפים.

* לכל תהליך תיקון יש מחיר, במידה ואף אחד לא יהיה מוכן לשלם אותו, האנשים שסובלים מהעוול ומחוסר הצדק ימשיכו לשלם מחיר כבד יותר.
* חברה מתוקנת היא ערך עליון שכל אדם צריך להתאמץ בכדי לממשו, גם אם יש צורך לשלם מחיר לשם כך.
* תהליך של תיקון אמור להביא טוב לעולם ואם מישהו נדרש לשלם מחיר על כך, אין זה תיקון ועדיף לוותר על התהליך כולו.

**צידה לדרך**: יש פה התייחסות למנהג שבו היושבים ובעיקר בעל הבית מזמינים מי מהמסובים/אורחים לזמן ולברך והם עושים זאת על ידי פניית כבוד אליו בתוספת המילה מורי= רבי ושמו. לעיתים, מתוך נימוס וכללי הטקס, המוזמן מסרב והם מפצירים עד שהוא מתרצה.

**תחנה שלישית:** וכיאה לי קידשתי על היין

ולא חיכיתי בתור

עד שישתו כל הגברים

מכוס הקידוש של אבי

ואחריהם כל הנשים לפי גילן

ומעמדן

**קו עצירה:** "ואחריהן כל הנשים לפי גילן ומעמדן"

**תמרור עצירה:** "ולא חיכיתי בתור עד שישתו כל הגברים"

**שאלה:** מהיכן היא שואבת את הכוח לשינוי?

**מסלולים אפשריים:** ברכה סרי מתארת את תהליך השינוי שהיא יוצרת, בכדי לחולל שינוי כזה למרות המחיר שהיא משלמת ולמרות הקושי המובנה בכל תהליך שינוי היא לא מוותרת. בכדי להצליח בתהליך כזה יש צורך לשאוב כוח ממקורות שונים.

* "כיאה לי" – ברכה סרי מאמינה שכוחות הנפש שלה הם אלה שאפשרו לה את השינוי, התכונות שלה, הערכים שאימצה לעצמה והדרך שעברה עד לנקודת זמן זו.
* כוס הקידוש של אביה היא זו המעניקה לה את הכוח לשינוי, היא מסמלת את הקשר למסורת, למשפחתיות, ומאפשרת לה בטחון.
* המשוררת שואבת את הכוח לשינוי מהתבוננות במציאות החברתית המדירה נשים, מפלה אותן והן אינן מגלות התנגדות.

**ג. "ומפיה היתה חיה"-נשים שאינן מצוות ועושות**

'עוז והדר לבושה' שהיתה לובשת תפילין וטלית שנקראו עוז והדר.1 ומעיד עליה הכתוב לאמור: 'ותשחק ליום אחרון' - ששכרה איתה‬ ליום אחרון, בעולם הבא. דאף על גב שאינה מצווה ועושה, מכל מקום יש לה שכר, כמו שאמר הר"ן [רבנו ניסים] בפרק ראשון בקידושין שמתוך שאמר: 'גדול המצווה ועושה ממי שאינו מצווה ועושה', משמע שאף על פי שאינו מצווה, שכר הוא נוטל, אלא שגדול המצווה יותר.2 ‬‬‬‬‬‬‬‬‬‬‬‬

אבל אף חכמתה עמדה לה, שלא באת לשאול הדבר לחכמים, רק 'פיה פתחה בחכמה ותורת חסד על לשונה', שהיתה עושה‬ מצוות עשה, שלא נצטותה בהם מעצמה, ומפיה היתה חיה. 3‬‬‬‬

חכם ישראל יעקב אלגאזי, שארית יעקב, דפוס אליעזר סעדון, ליוורנו, תק"ן, עמ' עז

**תחנה ראשונה:** 'עוז והדר לבושה' שהיתה לובשת תפילין וטלית שנקראו עוז והדר.

**קו ותמרור עצירה:** "שהיתה לובשת תפילין וטלית שנקראו עוז והדר"

**שאלה:** מהם ההבדלים בין תיאור האישה שמניחה טלית ותפילין לבין ברכה סרי שרוצה לקדש?

**מסלולים אפשריים:** הרב אלגאזי אומר שהמילים 'עוז והדר לבושה' ממזמור 'אשת חיל' מעידות שאישה זו הניחה תפילין והתעטפה בטלית. תפילין טלית וקידוש הן מצוות הנתפסות כשייכות לגברים ובכל זאת יש כאן נשים שמקיימות אותן. אפשר למצוא הבדלים בדרך שהנשים מקיימות אותן.

* ברכה סרי נדרשת להילחם על הרשות לערוך קידוש ואילו האישה שמצטיירת מהפירוש של הרב אלגאזי עושה זאת כמשהו טבעי.
* ברכה סרי מחפשת שינוי בתוך הסדר המשפחתי ואילו האישה ממזמור אשת חיל על פי הפירוש של הרב אלגאזי אינה קשורה למעגל כלשהו בקיום מצוות אלה.
* המזמור משבח את האשה על המצווה שהיא מקיימת ואילו ברכה סרי עוברת סדרה של השפלות.

**תחנה שניה:** ומעיד עליה הכתוב לאמור: 'ותשחק ליום אחרון' - ששכרה איתה‬ ליום אחרון, בעולם הבא. דאף על גב שאינה מצווה ועושה, מכל מקום יש לה שכר, כמו שאמר הר"ן [רבנו ניסים] בפרק ראשון בקידושין שמתוך שאמר: 'גדול המצווה ועושה ממי שאינו מצווה ועושה', משמע שאף על פי שאינו מצווה, שכר הוא נוטל, אלא שגדול המצווה יותר. ‬‬‬‬‬‬‬‬‬‬‬‬

**קו עצירה:** "אלא שגדול המצווה יותר"

**תמרור עצירה:** " דאף על גב שאינה מצווה ועושה, מכל מקום יש לה שכר"

**שאלה:** מה המניע של נשים לעשות למרות שאינו מצוות?

**מסלולים אפשריים:** הרב אלגאזי טוען שנשים מקבלות שכר על מצוות שאינן מחויבות בהן. שכר המתקבל על קיום מצווה מתקשר באופן ראשוני לדרך שבה מתגמל הקב"ה את עושה המצווה בעולם הזה ובעולם הבא, אך אפשר לפרש אותו כגורם המניע לקיום המצווה.

* תפילין וטלית הן דרכים מוחשיות לעבודת ה' ונשים רוצות לקיים אותן כדי להרגיש יותר את הקרבה.
* נשים המניחות טלית ותפילין מנסות לפרק את המבנה המגדרי בעולם הדתי שנותן לגברים מעמד גבוה יותר.
* נשים רוצות לקבל שכר, במובן הפשוט של המילה, על קיום מצווה נוספת, גם אם השכר שלהם יותר נמוך.
* נשים מרגישות מודרות משתי מצוות מרכזיות וסמליות מאד ביהדות והן טלית ותפילין והן רוצות להרגיש חלק.

**צידה לדרך:** הדיון על הנחת טלית ותפילין לנשים נובע מהפטור שיש לנשים ממצוות שהזמן גרמן. קיום מצוות אלו תלוי בזמן מסוים ולכן נשים שבאופן מסורתי עסוקות יותר בביתן פטורות מהן. דוגמאות נוספות למצוות אלה: ישיבה בסוכה, תפילה במניין ועוד.

**תחנה שלישית:** אבל אף חכמתה עמדה לה, שלא באת לשאול הדבר לחכמים, רק 'פיה פתחה בחכמה ותורת חסד על לשונה', שהיתה עושה‬ מצוות עשה, שלא נצטותה בהם מעצמה, ומפיה היתה חיה. ‬‬‬‬

**קו ותמרור עצירה:** "ומפיה היתה חיה"

**שאלה:** מהן ההשלכות של הדרך בה בחרה אישה זו לשנות?

**מסלולים אפשריים:** הרב אלגאזי אומר שהאישה אותה הוא מתאר החליטה על דעת עצמה לקיים את המצוות שאינה חייבת בהן, ולא הלכה לשאול רב אם מותר או אסור. לבחירה של אדם פשוט לעשות אחרת מבלי לבחון ולהתייעץ יש השלכות שונות שיש מחלוקת לגבי התועלת שלהן בתהליך של תיקון.

* כאשר נשים מחליטות על דעת עצמן להניח תפילין מבלי להתייעץ עם חכמים מדובר על מציאות של כאוס, של חתירה לרפורמה שמערערת על המסורת ועל הסדר החברתי הקיים.
* מכיוון שאישה כמו זו המתוארת במזמור היא אישה בעלת ידע היא יכולה לפסוק לעצמה, ההשלכות של מעשה כזה שנשים נוספות יראו אותה ויפעלו כמוה וכך יתרחש שינוי שקט.
* אישה לא חייבת להיות תלויה באף אחד , גם אם המציאות החברתית עדיין לא שוויונית באופן מוצהר, בפועל יש לאישה מרחב ועצמאות.
* ההשלכות של מעשה כזה הוא יצירת שינוי שיש לו סיכוי להתקיים מכיוון שאינו מעמיד את החכמים בקונפליקט האם להתיר או לא ואינו יוצר התנגדות.
1. **לחבר בין המסורת לחידוש, לתקן מבלי לפרק**

...כי דרך הנשים הכשרות לקום בהשכמה קודם בעליהן, ומכינות להם "קאפי", ואחר כך מעוררים אותם לעמוד לעבודת בוראם, ומושיטים להם כוס של "קאפי" חם כדי לכונן דעתם, לכוון בתפילתם, וכמו שאמר עליהן המלך שלמה, 'ותקום בעוד לילה, ותיתן טרף לביתה וחוק לנערותיה', דהיינו מכינה מזונות לביתה, ועיקר ביתה הוא בעלה.1

...וראיתי על ספר, כי באיזה מקומות בספרד, היו הנשים הכשרות המלומדות, קמות בהשכמה גדולה לבית הכנסת שלהן, והיו מתפללות בציבור, ואחת מהנה היו מקימות לשליחא דציבורא, והיו מוציאות ספר תורה, ויש שהיו מניחות גם תפילין, וכל אחת היתה עטופה טלית, וכן היו עושות גם בשבתות גם בימים טובים, ואחר כך היו חוזרין לבתיהן, ומעוררין בעליהן, ובניהם, לעמוד להתפלל, וזה היו עושין מצד החומרא על עצמן, מפני שהנשים פטורות ממצוות עשה שהזמן גרמא,2 כדי שיהיו פנויים להכין הצריך לבעליהם, ולכן היו הן מקדימין להתפלל בעוד בעליהן ישנים.3

חכם יוסף משאש, נחלת אבות, חלק חמישי, ב, דרוש תח, דפוס המערב לאחים יצחק ואליהו אביקסיס. ירושלים, תשל"ו (1976 ,)עמ' רסח

**תחנה ראשונה:** ...כי דרך הנשים הכשרות לקום בהשכמה קודם בעליהן, ומכינות להם "קאפי", ואחר כך מעוררים אותם לעמוד לעבודת בוראם, ומושיטים להם כוס של "קאפי" חם כדי לכונן דעתם, לכוון בתפילתם, וכמו שאמר עליהן המלך שלמה, 'ותקום בעוד לילה, ותיתן טרף לביתה וחוק לנערותיה', דהיינו מכינה מזונות לביתה, ועיקר ביתה הוא בעלה.

**קו עצירה:** "ועיקר ביתה הוא בעלה"

**תמרור עצירה:** מעוררים אותם לעמוד לעבודת בוראם"

**שאלה:** כיצד יכולה משפחה או חברה להתקיים ללא תפקיד זה של האישה?

**מסלולים אפשריים:** הרב משאש מתאר את התפקיד של האישה במבנה משפחתי מסורתי. מגמות מודרניות ופמיניסטיות מתנגדות לתפקיד זה ורואות בו את אחד הגורמים למעמדן הנמוך של נשים בחברה. זיהוי החלק הרגשי בתפקידה של האישה יאפשר שיח אחר על תפקיד זה.

* משפחה וחברה לא תתקיים ללא מישהו שידאג ליצירת מוטיבציה להתעוררות ולעשיה, אך כל אחד צריך לדאוג לעצמו.
* משפחה וחברה צריכה לדאוג לעצמה למישהו שידאג להתעוררות ולעשיה, אך זהו אינו תפקידה של האישה אלא של כל אחד מבני הבית.
* לייחס לעבודות הבית בצורה הזו תפקיד רגשי שמעורר מוטיבציה משאיר את האישה באותו מקום בו הייתה לאורך הרבה שנים.

**תחנה שניה:** ...וראיתי על ספר, כי באיזה מקומות בספרד, היו הנשים הכשרות המלומדות, קמות בהשכמה גדולה לבית הכנסת שלהן, והיו מתפללות בציבור, ואחת מהנה היו מקימות לשליחא דציבורא, והיו מוציאות ספר תורה, ויש שהיו מניחות גם תפילין, וכל אחת היתה עטופה טלית, וכן היו עושות גם בשבתות גם בימים טובים,וזה היו עושין מצד החומרא על עצמן, מפני שהנשים פטורות ממצוות עשה שהזמן גרמא,

**קו עצירה:** "וכן היו עושות גם בשבתות גם בימים טובים"

**תמרור עצירה:** "מתפללות בציבור, ואחת מהנה היו מקימות לשליחא דציבורא..."

**שאלה:** מדוע הרב משאש אינו יוצא נגד תפילתן של הנשים?

**מסלולים אפשריים:** הרב משאש מתאר מהפכה נשית בעולם היהודי אך אינו מתנגד לה בדומה להתנגדות הרווחת מצד רבנים והממסד הדתי לרפורמות שמובילות נשים בתחום. היכולת להבין את הסכמתו של הרב משאש תאפשר ליצור שינוי חברתי בתחום.

* הרב משאש יודע שנשים פטורות ממצוות אלה אך הוא אינו מתנגד, מכיוון שנשים בדיוק כמו גברים יכולות להחמיר על עצמן כשהן בוחרות בכך.
* הרב משאש מבין שנשים רואות במצוות אלה חלק מהחוויה הדתית מעבודת ה' שלהן ואם הוא יתנגד הן יובילו תהליך של ערעור הסמכות הרבנית.
* הרב משאש מבין שהמסורת היא תהליך מתפתח ודינאמי ולכן נשים יכולות להתחיל להתפלל במניין למרות שבעבר נשים לא נהגו כך.

תחנה שלישית: כדי שיהיו פנויים להכין הצריך לבעליהם, ולכן היו הן מקדימין להתפלל בעוד בעליהן ישנים.

**קו עצירה:** "בעוד בעליהם ישני"

**תמרור עצירה:** "ולכן היו מקדימין להתפלל"

 **שאלה:** על מה הרב לא מוכן לוותר?

**מסלולים אפשריים:** הרב חוזר על דבריו בתחילה וחוזר על כך שהנשים התפללו מוקדם בבוקר בזמן שהבעלים שלהן עדיין ישנים כך שהספיקו לחזור, ולהכין להם את מה שהם צריכים. החזרה בדבריו של הרב מלמדת שהרב רוצה להדגיש ערך כלשהו בתהליך של השינוי שהנשים מובילות.

* הרב משאש דואג לסדר החברתי, אם עד היום תפקידן של הנשים היה לדאוג לגברים שיוכלו להתחיל את היום שלהם כראוי, הן צריכות להמשיך בכך.
* הרב משאש דואג לשלמות המשפחה, הוא יודע שתהליכי שינוי עלולים להביא איתם תהליכי פירוק ולכן הוא חוזר על החשיבות של תפקיד הנשים כדי שהשינוי יהיה התפתחותי ולא מערער.
* הרב משאש דואג לתורה ולמסורת, אם לא יהיה מי שידאג לצד הרגשי בתהליך של עבודת הבורא, עבודה זו תהפוך למצוות אנשים מלומדה או תיפסק כליל.